Stort set hvert et ord af den nu 38-årige tiltaltes forklaring af, hvad der skete med Mia Skadhauge Stevn 6. februar sidste år, blev tirsdag minutiøst gennemgået og set efter i sømmene af anklager Mette Bendix, da hun skulle komme med sin afsluttende procedure i retssagen. Hurtigt gjorde specialanklageren det klart, at den tiltaltes forklaring, ifølge hende, bør forkastes. I strid med sandheden, kaldte hun den op til flere gange. Den tiltalte har forklaret i byretten, at han samlede Mia Skadhauge Stevn op på Vesterbro i Aalborg klokken 06.09, fordi hun lignede en, der frøs. - At det var tilfældigt, at han tilbød hende et lift, kan vi forkaste. Han var på jagt efter hende hele natten, sagde Mette Bendix og henviste til de GPS-oplysninger, politiet har fået adgang til, hvor man kan se, at den tiltalte i flere timer, inden han samler Mia Skadhauge Stevn op, kører rundt i Aalborgs midtby omkring Jomfru Ane Gade. Samme GPS-oplysninger viser, at den tiltalte kørte videre mod Hammer Bakker, hvor han gjorde tre stop. Selv forklarede den tiltalte først i retten, at de gjorde to stop. Senere ændrede han det til, at det ene stop var delt op i to, så der var tre i alt som GPS-oplysningerne også viste. "Usandsynlig og opdigtet" Det er ved det sidste af de tre stop, at den tiltalte forklarede, at Mia Skadhauge Stevn løb og hoppede rundt i noget kvas i skovområdet, hvor hun, ifølge ham, faldt og hendes taske, der sad rundt om halsen på hende, sad fast i kvaset i skovbunden, som gjorde, at hendes hoved gav et kraftigt ryk. - Det (kvaset, red.) findes ikke. Igen er tiltaltes forklaring i strid med sandheden, sagde Mette Bendix i retten. Netop faldet skulle ifølge den tiltalte være årsagen til Mia Skadhauge Stevns død. Usandsynlig og opdigtet, kaldte anklageren den forklaring under hendes procedure. - Ifølge retsmedicineren kan Mia Skadhauge Stevn ikke dø på den måde, som tiltalte har forklaret, sagde Mette Bendix og fortsatte senere: - Tiltaltes forklaring kan ganske enkelt forkastes. Det er ganske enkelt én stor løgn, sagde hun. "Mia har kæmpet for sit liv" Ifølge anklagemyndigheden var det nemlig et helt andet forfærdeligt scenarie, der udspillede sig i de tidlige morgentimer 6. februar 2022, end det den 38-årige tiltalte har forklaret i byretten. I Hammer Bakker blev der nemlig fundet flere af Mia Skadhauge Stevn ejendele - en hårelastik, hendes nøgler og to brystplastre, der alle var spredt rundt i skovområdet. Den tiltalte har forklaret, at han aldrig har været i de områder, hvor ejendelene er fundet, men det er anklageren helt uenig i. - Er der sket det, at Mia stak af ved et af de første stop? Og så fangede tiltalte hende ved at tage fat i håret, hvor hendes hårelastik røg af?, sagde anklageren, mens hun gjorde det klart, at hun ikke med sikkerhed ved, hvad der skete i Hammer Bakker. Alligevel fandt hun det påfaldende, at den tiltaltes bil blev flyttet hen i nærheden af det stykke med tæt skov, hvor Mia Skadhauge Stevns to brystplastre blev fundet. - Tiltalte har flyttet bilen tættere på det stop, hvor han slog Mia ihjel, sagde anklageren og fortsatte: - Mia har kæmpet for sit liv, for ellers var hendes ejendele aldrig blevet fundet så spredt derude, sagde Mette Bendix. Til slut i sin procedure gjorde Mette Bendix det klart, at hun fortsat mener, at den 38-årige skal kendes skyldig både drab, voldtægt og usømmelig omgang med lig.

Opsummering:
Anklager Mette Bendix gjorde det flere gange tydeligt under sin procedure, at hun ikke tror på den 38-åriges forklaring af, hvordan Mia Skadhauge Stevn døde.